བླ་བྲང་དུ་སྡོད་སྐབས་ཟས་མ་འཕྲོད་པ་ལྟ་བུའི་ནད་དྲག་པོ་ཞིག་བྱུང་།རྒྱ་སྨན་བོད་སྨན་གང་གིས་ཀྱང་ཕན་པ་མ་བྱུང་།ཟ་མ་ལ་ཡི་ག་ཆད།དེ་མཚུངས་རྨི་ལམ་དུ་མི་ཞིག་གིས་རྟ་དཀར་བོ་ཞིག་ཁྲིད་འོངས་ནས་ད་འགྲོ་ཞེས་རྟ་གོང་དུ་བསྐྱོན་པ་རྨིས་པ་དང་།གཞན་གཤིན་པོ་ཁ་ཤས་དང་འཕྲད་པ་རྨིས་པ་སོགས་ལ་བརྟེན།སེམས་ལ་ད་ཚེ་ཟད་ཡོད་རྒྱུ་རེད་བསམ་ཞིང་རྗེས་སོར་བླ་བྲང་དགོན་འདིར་ཡོང་ཨེ་ཐུབ་མི་ཤེས་སྙམ་ནས་བཀའ་ཆོས་གང་ཞུས་ཐམས་ཅད་ན་བ་བསྲན་བཟོད་བྱས་ཏེ་ཚང་མ་བཏོན།དེ་མཚུངས་དགེ་སྦྱོར་དཔེ་ལྟས་སོགས་ལ་འབད་ཅི་ཐུབ་བྱས།སྡུག་བསྔལ་མེད་ན་ངེས་འབྱུང་མེད།།ཅེས་གསུངས་པ་ལྟར་ངེས་འབྱུང་སྤུ་སུད་རེ་སྐྱེས་བྱུང་།བླ་བྲང་དགོན་འདིར་བཀའ་ཆོས་སོགས་ཉག་ཕྲ་བར་འདུག་པས།བཀའ་ཆོས་གང་གི་སྐབས་སུ་ནང་སེམས་ལ་བསྐོར་ནས་བཤད་ཅི་ཐུབ་བྱས།ལུས་ཁམས་མ་བདེ་ཡང་བཀའ་ཆོས་དགའ་རབ་ཅིག་འདོན་ཐུབ་སོང་།ཡོང་དོན་ཞོག་སོང་སྙམ་དུ་བློ་བདེ་འབོལ་གྱིས་སོང་།